GRAFFITI     F'xi uħud mill-knejjes u kappelli tagħna naraw xi graffiti (tpinġijiet magħmulin bi brix) mal-ħitan, kemm minn barra u kemm minn ġewwa tal-knisja. Ħafna minnhom juru forom ta' xwieni u galeri, filwaqt li oħrajn juru simboli ta' slaleb inkluż dak tal-kavallieri, bi tmien ponot. Naraw ukoll għasafar, simboli ta' idejn u għajnejn fost oħrajn. Dawn jingħad li kienet forma oħra ta' "ex voto" minflok kwadri. Minn ma kienx jista'  jħallas biex jagħmel kwadru kien jagħmel dawn il-graffiti bħala sinjal ta' ringrazzjament, tal-wegħda li tkun inqalgħet. Instabu ukoll graffiti fil-kampnari ta' xi knejjes parrokkjali, ngħidu aħna dik ta' Birkirkara, Ħaż-Żebbuġ u Ħal Qormi. Jingħad li jista' jkun ukoll li l-graffiti li nstabu fil-kampnari, setgħu saru waqt l-għassa li kienet issir waqt l-imblokk tal-Franċiżi. Waqt li n-nies kienu jkunu għassa fuq il-kampnar (l-iktar bini għoli tal-irħula, f'dak iż-żmien) kienu jgħaddu l-ħin iħażżu  mal-ħitan. Iżda dan ma jeskludix li l-oħrajn li nstabu fil-knejjes kienu bħala riżultat ta' xi "ex voto".